b'\n_START_ARTICLE_\nFugledansen (roman)\n_START_SECTION_\nHandling\n_START_PARAGRAPH_\nDenne boken er den andre boken i serien og handler fortsatt om den underlige og tenkende Elling. N\xc3\xa5, etter han ble kastet ut av leiligheten sin i forrige bok, har han havnet p\xc3\xa5 Br\xc3\xb8ynes kurssenter. Hans umiddelbare reaksjon p\xc3\xa5 situasjonen er tvilende. Etter hvert resonnerer han seg fram til at dette bare er et midlertidig oppholdssted for folk som er i en hektisk fase i livet. Et rekreasjonssted. _NEWLINE_Denne boken er tredelt. F\xc3\xb8rste og tredje del handler om tiden p\xc3\xa5 Br\xc3\xb8ynes, og den andre delen handler om turen til Benidorm._NEWLINE_I den f\xc3\xb8rste delen av boken finner Elling seg selv liggende i en seng i et enerom p\xc3\xa5 kurssenteret. Etter et v\xc3\xa5tt m\xc3\xb8te med en pleier og noen dager tilbrakt p\xc3\xa5 et enerom kommer Elling inn i den nye hverdagen p\xc3\xa5 Br\xc3\xb8ynes. Han blir n\xc3\xa5 flyttet over til et dobbeltrom der han m\xc3\xb8ter Kjell Bjarne. Kjell Bjarne er en kraftig bamse med en bunnl\xc3\xb8s appetitt som senteret har reagert p\xc3\xa5 ved \xc3\xa5 p\xc3\xa5legge ham diett. I sengen driver han for det meste med \xc3\xa5 lese pornoblader. Hans desperate \xc3\xb8nske om \xc3\xa5 f\xc3\xa5 \xe2\x80\x9dpule\xe2\x80\x9d pr\xc3\xb8ver han \xc3\xa5 dekke ved lesingen. Det mest seksuelle han noen gang har opplevd er \xc3\xa5 se moren sin naken, og det synes han ikke noe om._NEWLINE_Gjennom den f\xc3\xb8rste tiden p\xc3\xa5 dobbeltrommet er Elling veldig kritisk til sin romkamerat. Men etter hvert, gjennom f\xc3\xb8rst litt sm\xc3\xa5prating og l\xc3\xb8gner, utvikler det seg et vennskap dem imellom som etter forholdene er meget bra. Gjennom morsomme, s\xc3\xb8rgmodige og sympatifremkallende hendelser f\xc3\xa5r vi oppleve hvordan Ellings liv arter seg p\xc3\xa5 senteret: Framgang, utfordringer, barrierer og vanskeligheten ved \xc3\xa5 ferdes ute blant andre mennesker kommer tydelig fram som en utfordring. Spesielt kommer det frem n\xc3\xa5r han skal kj\xc3\xb8pe dress til julaften p\xc3\xa5 senteret. Den handleturen ender opp i et nervesammenbrudd. Elling takler rett og slett ikke \xc3\xa5 forholde seg til alle menneskene og milj\xc3\xb8et rundt ham. Dress fikk han likevel kj\xc3\xb8pt seg og en klokke med motiv av en lettkledd dame som skulle v\xc3\xa6re julepresang til Kjell Bjarne._NEWLINE_Videre i tredje del av boken fortsetter vennskapet mellom Kjell Bjarne og Elling \xc3\xa5 vokse p\xc3\xa5 en etter hvert god og fast grobunn. Det er n\xc3\xa5 Elling f\xc3\xa5r tid og mulighet til \xc3\xa5 drive med det han har \xc3\xb8nsket hele livet, nemlig bli en eller annen form for skribent. Han innleder denne hobbyen ved \xc3\xa5 sende et innlegg til redakt\xc3\xb8ren i lokalavisen, der han utreder om mulige forbedringspunkter i Br\xc3\xb8ynes\xe2\x80\x99 lokalmilj\xc3\xb8. Elling er en tenkende person som fantaserer om det ene og det andre. Mye av tiden blir gjerne sl\xc3\xa5tt i hjel av fantasering, undring og refleksjon over alt fra plasseringen av blader i en Narvesen-kiosk til hva den gamle damen tenkte da en ungdom dultet borti henne. Det han skriver i sitt f\xc3\xb8rste innlegg vil, for majoriteten, bare syntes \xc3\xa5 v\xc3\xa6re bagateller, men, som han sier; \xe2\x80\x9dMen er det ikke slik, at det er bagatellene, de sm\xc3\xa5 detaljene, som til sammen utgj\xc3\xb8r hverdagen v\xc3\xa5r?\xe2\x80\x9d. Han fortsetter og skrive og trives med det, selv om innleggene hans ikke faller i smak hos redakt\xc3\xb8ren i lokalavisen og ikke kommer p\xc3\xa5 trykk._NEWLINE_I forbindelse med Ellings skriblerier og Kjell Bjarnes store lyst p\xc3\xa5 \xc3\xa5 skaffe seg en dame, hjelper Elling ham \xc3\xa5 legge en kontaktannonse inn i et blad. De fleste kontaktannonsene den flittige bladleseren Kjell Bjarne har lest er for det meste meget direkte og vulg\xc3\xa6re. Slik \xc3\xb8nsker han at hans annonse ogs\xc3\xa5 skal v\xc3\xa6re, men etter litt overtalelse fra Elling lager de en tilsynelatende anstendig annonse. Elling ser p\xc3\xa5 annonsen som en bankers og mener Kjell Bjarne vil f\xc3\xa5 napp om ikke s\xc3\xa5 altfor lang tid. Kjell Bjarne er mer tvilende. Kjell Bjarne f\xc3\xa5r ingen respons p\xc3\xa5 sin annonse. Etter en stund kommer det imidlertid et svar. Han str\xc3\xa5ler av lykke, uvitende om at Elling st\xc3\xa5r bak og gir seg ut for \xc3\xa5 v\xc3\xa6re en viss Linda Leknes. Elling ville med dette svaret muntre han opp, men det viser seg at det skaper mer komplikasjoner enn oppmuntring for Kjell Bjarne. Han klarer til slutt \xc3\xa5 redde seg ut av det og bestemmer seg for \xc3\xa5 slutte med alle l\xc3\xb8gnene ovenfor kameraten og ovenfor alle andre for den slags skyld. Han ville bli en mer \xc3\xa6rlig og anstendig mann.   _NEWLINE_I den andre delen av boken blir vi tatt med tilbake i tid til en tur der Elling og hans mor, ferierer i den spanske byen Benidorm. Denne beretningen kommer av at Elling hadde f\xc3\xa5tt i oppgave av sin psykolog \xc3\xa5 skrive om turen. Antagelig hadde denne psykologen f\xc3\xa5tt vite litt turen og derfor satt Elling p\xc3\xa5 en slags pr\xc3\xb8ve ved \xc3\xa5 skrive om den._NEWLINE_Det starter med at moren til Elling overrasker ham med at hun har bestilt billetter til den spanske byen Benidorm. Dette synes ikke Elling noe om, spesielt det at hun ikke har snakket med han om det p\xc3\xa5 forh\xc3\xa5nd. Etter mye om og men blir det allikevel til at han godtar \xc3\xa5 v\xc3\xa6re med p\xc3\xa5 turen. Der f\xc3\xa5r vi virkelig oppleve karakteren Elling fullt ut. Han har problemer og angst for \xc3\xa5 m\xc3\xb8te andre mennesker og for \xc3\xa5 f\xc3\xb8re en oppriktig samtale med andre uten \xc3\xa5 dumme seg ut p\xc3\xa5 noen som helst m\xc3\xa5te. Problemene til Elling blir sterkest fremhevet n\xc3\xa5r han og moren tar seg en tur ned p\xc3\xa5 stranden. Der er det mye folk, og det liker han ikke. Bade vil han i hvert fall ikke. N\xc3\xa5r han endelig kommer seg uti vannet f\xc3\xa5r han ereksjon p\xc3\xa5 grunn av alle de halvnakne damene rundt om p\xc3\xa5 stranden og vil ikke komme ut av vannet._NEWLINE_Som et bilde p\xc3\xa5 at Elling ikke takler den sosiale hverdagen, ender turen med at han og moren blir sendt p\xc3\xa5 f\xc3\xb8rste fly hjem p\xc3\xa5 grunn av en katt. Denne katten hadde Elling i sin ensomhet kalt Erna og begynt \xc3\xa5 passe p\xc3\xa5 fordi han hadde sett hvilke forferdelige forhold den levde under. Han ga Erna mat og koste med henne inntil han fant henne bl\xc3\xb8dende i bakg\xc3\xa5rden. Elling fant straks ut at han m\xc3\xa5tte gj\xc3\xb8re en slutt p\xc3\xa5 kattens smerter og fant en planke for \xc3\xa5 sl\xc3\xa5 den i hjel. Det maktet han ikke og begynte i stedet og sl\xc3\xa5 rundt seg med planken p\xc3\xa5 alt og alle.'